**PIAWAIAN KEBENARAN DALAM ISU AKIDAH: PENELITIAN EPISTEMOLOGI TERHADAP BEBERAPA KARYA TERPILIH MUḤAMMAD BIN YŪSUF AL-SANŪSĪ (W. 895 H)**

*The Standard Of Truth In The Issues Of Faith: An Epistemology Research On Some Selected Works Of Muḥammad bin Yūsuf al-Sanūsī (W. 895 H)*

Mohd Saiful Aqil Naim Saful Amin

Jabatan Akidah dan Pemikiran Islam, Akademi Pengajian Islam, Universiti Malaya, Malaysia.

 E-mel: mohdsaifalsiddiqi01@gmail.com



**ABSTRAK**

Dalam meniti kehidupan masa kini, umat Islam mendepani ancaman terhadap mereka daripada segenap segi terutamanya daripada aspek akidah dan pemikiran yang saban hari semakin mencabar. Umat Islam dicabar dengan kekaburan dalam menilai apakah yang benar mengenai akidah disebabkan benih keraguan yang ditaburkan musuh Islam. Dalam mengekalkan kejernihan akidah umat, ilmuwan akidah melalui tradisi kalam sunni sepanjang zaman tidak henti berusaha mempertahankan akidah umat daripada keraguan yang cuba meresapi mereka sama ada daripada dalam ataupun luar Islam itu sendiri. Diskusi falsafah epistemologi misalnya mengenai konsep ilmu dan kebenaran turut diperbincangkan ilmuwan akidah pada awal karya mereka sebagai piawaian dalam menapis sesuatu fakta sebelum dinilai sebagai benar ataupun palsu. Antara ilmuwan akidah yang terkehadapan dan menjadi panutan dalam menjelaskan konsep kebenaran dalam akidah ialah Muḥammad bin Yūsuf al-Sanūsī (w. 895 H) melalui beberapa karya akidah beliau. Melihat kepada cabaran akidah semasa dalam mengetahui kebenaran yang kian kabur buat masyarakat khususnya dalam kalangan awam, kajian ini ditulis bagi mengkaji piawaian yang dapat dimanfaatkan untuk menilai kebenaran dalam berinteraksi dengan isu berkaitan akidah melalui kajian kepustakaan dengan menganalisis data daripada dokumen dan karya al-Sanūsī sebagai induk kajian dan karya lain yang berkaitan. Hasil kajian mendapati terdapat tiga elemen utama yang perlu dijadikan piawaian ketika meyakini sesuatu iaitu kepastian (*jazm*), ketepatan realiti (*muṭābaqah li al-wāqi‘*) dan berasaskan dalil (*‘an dalīl*). Kajian ini membuktikan keutuhan epistemologi Islam acuan al-Sanūsī disebabkan asasnya yang kukuh dan kuat disokong bukti yang aqli dan naqli serta layak dijadikan piawaian kebenaran.

**Kata Kunci**: Piawaian kebenaran, epistemologi Islam, al-Sanūsī, isu akidah, falsafah Islam.

**ABSTRACT**

In today's life, Muslims face threats against them from all aspects, especially from aspects of faith and thought that are becoming more and more challenging every day. Muslims are challenged with ambiguity in judging what is true about faith due to the seeds of doubt sown by the enemies of Islam. In maintaining the clarity of the faith of the people, religious scholars through the tradition of the Sunni's Theology (Kalam) throughout the ages never stop trying to defend the faith of the people from the doubts that try to infiltrate them either from inside or outside Islam itself. The philosophical discussion of epistemology, for example, about the concept of knowledge and truth is also discussed by religious scholars at the beginning of their works as a standard in filtering a fact before it is judged as true or false. Among the aqidah scholars who came forward and became a role model in explaining the concept of truth in the aqidah is Muḥammad bin Yūsuf al-Sanūsī (d. 895 H) through several of his aqidah works. Looking at the current challenge of faith in knowing the truth that is increasingly obscure for the society, this study was written to examine the standards that can be used to evaluate the truth in interacting with issues related to faith through a literature review by analyzing data from documents and works of al-Sanūsī as the main referrence and other related works. The results of the study found that there are three main elements that need to be used as standards when believing in something, namely certainty (jazm), correspondence to the reality (muṭābaqah li al-wāqi') and evidence-based ('an dalīl). This study proves the integrity of Islamic epistemology modelled by al-Sanūsī due to its solid and strong foundation supported by rational evidence and worthy of being used as a standard of truth.

**Keywords:** Standards of truth, Islamic epistemology, al-Sanūsī, issues of faith, Islamic philosophy.

**TOPIK UTAMA**

**PENDAHULUAN**

Penilaian kebenaran merupakan salah satu tuntutan besar dalam Islam sehingga konsep kebenaran dalam al-Quran kadangkalanya disinonimkan dengan Islam itu sendiri. Misalnya seperti firman Allah SWT:

أَمْ يَقُولُونَ بِهِۦ جِنَّةٌۢ ۚ بَلْ جَآءَهُم بِٱلْحَقِّ وَأَكْثَرُهُمْ لِلْحَقِّ كَـٰرِهُونَ (٧٠) وَلَوِ ٱتَّبَعَ ٱلْحَقُّ أَهْوَآءَهُمْ لَفَسَدَتِ ٱلسَّمَـٰوَٰتُ وَٱلْأَرْضُ وَمَن فِيهِنَّ ۚ بَلْ أَتَيْنَـٰهُم بِذِكْرِهِمْ فَهُمْ عَن ذِكْرِهِم مُّعْرِضُونَ (٧١)

*Maksudnya: Atau kerana mereka mengatakan: "Dia ditimpa penyakit gila?" (Sebenarnya bukan kerana sesuatu pun dari yang tersebut itu) Bahkan kerana Rasul mereka datang kepada* ***mereka membawa agama yang tetap benar,*** *dan tabiat kebanyakan* ***mereka tidak suka kepada sebarang kebenaran****. Dan kalaulah kebenaran itu tunduk menurut hawa nafsu mereka, nescaya rosak binasalah langit dan bumi serta segala yang adanya. (Bukan sahaja Kami memberikan agama yang tetap benar) bahkan Kami memberi kepada mereka Al-Quran yang menjadi sebutan baik dan mendatangkan kemuliaan kepada mereka; maka Al-Quran yang demikian keadaannya, mereka tidak juga mahu menerimanya.*

(Surah al-Mu’minūn 23:70-71)

Meskipun begitu, dalam menghayati dan berpaut pada keyakinan yang benar, umat Islam menghadapi cabaran agresif semenjak awal perkembangan Islam sehinggalah pada era kontemporari sama ada disebabkan kerancuan kefahaman yang meresap masuk ke dalam pemikiran masyarakat Islam daripada luar Islam mahupun penyimpangan daripada ajaran Islam yang sebenar daripada dalamnya sendiri. Melihat kepada keperluan dan maslahat umat, ilmuwan Islam bertungkus lumus mendidik umat dengan akidah yang benar melalui pelbagai pendekatan dan metodologi yang merangkumi pendidikan, penulisan mahupun dakwah. Antara ilmuwan akidah yang terkehadapan dalam mendepani serangan pemikiran ialah Muḥammad bin Yūsuf al-Sanūsī (w. 895 H) yang merupakan tokoh ilmu kalam kelahiran Maghribi daripada kurun ke-9 hijrah. Ketokohan beliau yang diiktiraf keseluruhan ilmuwan al-Ashā‘irah melihat kepada kebijaksanaan dan sikap inovatif beliau yang telah melakukan suatu bentuk revivalisme terhadap pendekatan penulisan ilmu kalam sekali gus menjadi panutan ilmuwan setelah beliau semisal Burhān al-Dīn Ibrāhīm bin Ibrāhīm al-Laqānī (w. 1041 H) menerusi Manẓūmah Jawharah al-Tawḥīd dan juga Abū al-Barakāt Aḥmad bin Muḥammad al-Dardīr (w. 1201 H) menerusi al-Kharīdah al-Bahiyyah fī ‘Ilm al-Tawḥīd.[[1]](#footnote-1) Tokoh sejarah Islam Abū al-‘Abbās Aḥmad Bābā al-Tinbuktī (w. 1036 H) menyatakan bahawa penulisan akidahnya terutama *Umm al-Barāhīn* sudah memadai untuk dijadikan pegangan umat bahkan tidak mampu ditandingi oleh mana-mana kitab akidah lain.[[2]](#footnote-2) Kenyataan al-Tinbuktī ini sudah memadai untuk melihat betapa tingginya pengiktirafan ilmuwan setelahnya terhadap beliau.

Melihat kepada kerelevanan dan kelegitimasian pendekatan akidah yang dibawa oleh al-Sanūsī, kajian ini ditulis bagi menganalisis piawaian yang dapat dijadikan sebagai instrumen dalam penentuan kebenaran melalui penulisan yang ditinggalkan oleh beliau kepada umat setelahnya. Terdapat lima karya akidah beliau yang menjadi induk kajian ini iaitu *al-Muqaddimāt*, *Ṣughrā al-Sughrā, Umm al-Barāhīn, al-‘Aqīdah al-Wusṭā* dan *al-‘Aqīdah al-Kubrā* yang dikenali sebagai siri akidah al-Sanūsiyyāt (*al-Sanūsiyyāt*). Lima karya tersebut merupakan penulisan yang ditulis secara berperingkat berdasarkan ketinggian dan kedalaman aras perbincangan sekali gus layak dijadikan sebagai silibus dalam pengajian ilmu akidah. Hasil kajian mendapati pendekatan epistemologi yang dapat dirumuskan melalui penulisan tersebut merupakan pendekatan yang mampan dalam menangani isu-isu akidah sama ada yang berstatus silam mahupun kontemporari.

Bagi membuktikan hasil kajian tersebut, kajian ini ditulis dengan menjelaskan terlebih dahulu sorotan sejarah ringkas mengenai polemik memahami kebenaran bagi mendapat gambaran yang bersifat kontekstual mengenai isu kajian yang dibincangkan. Setelah itu, penulis memuatkan sub-topik mengenai biodata dan pengenalan ringkas mengenai al-Sanūsī dan penulisannya. Klimaks kajian ini pada sub-topik seterusnya iaitu mengenai piawaian kebenaran yang dirumuskan melalui penulisan al-Sanūsī. Kajian ini diakhiri dengan kesimpulan bagi merumuskan hasil dapatan kajian.

**SOROTAN SEJARAH RINGKAS POLEMIK KONSEP KEBENARAN**

Konsep kebenaran dan hakikat merupakan suatu isu yang sudah lama dibincangkan secara intelektual semenjak zaman kegemilangan tamadun Yunani bahkan dianggap sebagai salah satu perbahasan penting dalam falsafah epistemologi.[[3]](#footnote-3) Kepentingan wacana kebenaran turut dititikberatkan ilmuwan Islam terutamanya dalam kalangan ilmuwan kalam setelah melihat kepada kesan negatif terhadap akidah seandainya wacana ini tidak dibincangkan memandangkan ia dipelopori beberapa aliran yang menyeleweng seperti yang bakal disebutkan pada sub-topik ini.

**POLEMIK KONSEP KEBENARAN DALAM TAMADUN YUNANI**

Menurut pengkaji falsafah Barat semisal Frederick Copleston, para filsuf Yunani terutamanya yang berada pada fasa pra-Socrates menumpukan diskusi pada aspek hakikat perkara dan kewujudan (*question of quiddity and existence*) bagi memahami apakah hakikat makhluk dan objek yang mereka lihat serta apakah tujuan manusia ini wujud di atas muka bumi ini[[4]](#footnote-4). Diskusi ini dikenali sebagai falsafah ontologi.[[5]](#footnote-5) Mengulas lanjut fasa ini, Copleston menyatakan pertanyaan mengenai hakikat sesuatu objek yang terlalu ditekankan oleh mereka membuatkan sebahagian daripada mereka mula meragui apakah hakikat sesuatu perkara itu bahkan mula untuk meragui kefahaman mereka terhadap sesuatu perkara. Ini merupakan bibit kemunculan falsafah skeptisisme[[6]](#footnote-6) menurut Copleston.[[7]](#footnote-7)

Dalam celahan kemelut kefahaman tersebut, muncul seorang tokoh falsafah yang bakal mengubah landskap perbincangan falsafah di Athens. Beliau ialah Protagoras (m. 420 SM.) yang digelar sebagai bapa kepada falsafah relativisme dan juga skeptisisme[[8]](#footnote-8). Bertrand Russell berpendapat bahawa Protagoras antara individu yang berpengaruh dalam kalangan masyarakat Abdera bahkan dianggap tokoh penting yang mengasaskan falsafah sofis ataupun *al-Sūfasṭā’iyyah.[[9]](#footnote-9)* Sejak dari itu, falsafah sofismula mendapat tempat dalam kalangan masyarakat tamadun Yunani sekali gus memaksa pemikir pada ketika itu untuk menjawab keraguan yang dilontarkan oleh mereka.[[10]](#footnote-10) Isu-isu yang dibincangkan mereka secara umumnya berpaksikan isu epistemologi yang bertemakan landskap cerapan ilmu dan pengetahuan. Rush Rhees merumuskan bahawa golongan sofis ini sebenarnya tidak pernah menyemak ataupun menguji keyakinan mereka sendiri. Pendirian mereka terutamanya dalam kalangan relativismetidak mempunyai pertahanan yang kukuh sekali gus memaksa mereka untuk mencipta suatu teori kenisbian kebenaran. Menurut Rhees, teori tersebut hanyalah semata-mata untuk menutup pintu kritikan terhadap keyakinan yang mereka percaya.[[11]](#footnote-11) Justeru itu, mereka bebas untuk mempercayai apa yang mereka inginkan dan bebas daripada kritikan kerana kebenaran berpihak pada mana-mana kepercayaan secara nisbi.

Menyedari realiti tersebut, Socrates (m. 399 SM.) menggunakan metode dialektik ataupun perdebatan yang mengandungi soal jawab ketika berhadapan dengan golongan sofis. Hal ini kerana -menurut Rhees- efektif untuk merobohkan keyakinan mereka kerana golongan sofis tidak mempunyai sandaran bukti yang kukuh. Melalui perdebatan, golongan tersebut akan disedarkan kejahilan mereka apabila mereka gagal menjawab bukti dan sebab utama bagi dakwaan mereka. Oleh itu, metode dialektik yang mengandungi unsur menguji kepercayaan dan hipotesis berdasarkan bukti dan kepercayaan orang lain dianggap sebagai metode kedua terbaik dalam mengkritik golongan sofis.[[12]](#footnote-12) Usaha membantah sofis tersebut disambut pula oleh Aristotle melalui pembukuan ilmu logik melalui karyanya *Organon*. Ilmu tersebut telah disaring ilmuwan Islam sehingga ia dikenali kini sebagai ilmu mantik.[[13]](#footnote-13)

**POLEMIK KONSEP KEBENARAN DALAM ALIRAN ISLAM**

Selain daripada polemik kebenaran yang menimpa masyarakat Yunani, umat Islam terutamanya setelah zaman Saidina ‘Alī RA juga diuji dengan keraguan berkaitan sumber mengetahui kebenaran[[14]](#footnote-14). Zaman tersebut merupakan bibit kemunculan pelbagai aliran kesesatan sehingga al-Laqānī berkata setiap yang baik itu pada mengikuti golongan salaf dan setiap yang buruk itu ialah bid‘ah yang dicipta golongan khalaf[[15]](#footnote-15). Al-Laqānī mengulas lanjut kenyataan tersebut dengan menyatakan bahawa ungkapan salaf tersebut merujuk kepada para ulama dalam kalangan sahabat Baginda SAW manakala bid‘ah khalaf tersebut merujuk kepada bid‘ah sesat yang muncul setelah zaman mereka.[[16]](#footnote-16)

Dalam pelbagai aliran pemikiran Islam yang muncul, terdapat tiga aliran yang menjadi tumpuan penulis disebabkan akar pemikiran mereka dalam menilai kebenaran masih mencengkam aliran sesat pada masa kini. Dalam erti kata lain, pemikiran silam mereka masih hidup dengan jasad dan naratif yang baharu. Aliran tersebut ialah al-Ḥashawiyyah, al-Mu‘tazilah dan al-Bāṭiniyyah al-Ta‘līmiyyah. Aliran al-Ḥashawiyyah menurut Abū al-Fatḥ Muḥammad bin ‘Abd al-Karīm al-Shahrastānī (w. 548 H) merupakan kelompok yang melampau (*ghuluww*) dalam menetapkan sifat bagi Allah SWT sehingga mencapai tahap *tashbīh* (penyamaan Tuhan dengan makhluk) dan *tajsīm* (menjisimkan Tuhan).[[17]](#footnote-17) Sikap mereka menurut Abū Ḥāmid Muḥammad bin Muḥammad al-Ghazālī (w. 505 H) ketika berinteraksi dengan sifat Allah SWT yang dikhabarkan dalam wahyu ialah menerimanya secara literal dan taklid tanpa sebarang pertimbangan rasional sehingga kefahaman mereka menyalahi nas wahyu lain yang bertaraf *muḥkamāt* dan juga perkara yang *qaṭ‘ī* menurut logik akal.[[18]](#footnote-18) Al-Mu‘tazilah pula seperti yang ditegaskan al-Shahrastānī merupakan aliran Islam yang berlebihan dalam mengangkat autoriti akal dalam isu akidah sehingga memberikan autoriti untuk menilai sesuatu yang baik mahupun buruk di sisi Allah SWT hanya dengan akal.[[19]](#footnote-19) Pendekatan mereka ini walaubagaimanapun menurut al-Ghazālī adalah melampau dalam penggunaan akal sehingga ia membawa kepada percanggahan dengan perkara yang *qaṭ‘ī* menurut syariat. Pendekatan kedua aliran tersebut bercanggah dengan pendekatan Ahl al-Sunnah yang mengharmonikan antara pengkhabaran wahyu dan penggunaan logik yang mana disifatkan oleh al-Ghazālī sebagai tindanan cahaya atas cahaya kerana keduanya merupakan jalan menuju kebenaran yang hakiki.[[20]](#footnote-20)

Aliran al-Bāṭiniyyah yang turut dikenali sebagai al-Ismā‘īliyyah merupakan salah satu cabang daripada aliran Syiah. Menurut Muḥammad Abū Zahrah, ia merupakan aliran akidah terawal yang menyeleweng daripada ajaran Ahl al-Sunnah disebabkan kefahaman yang ekstrem mengenai konsep politik dan kekhalifahan.[[21]](#footnote-21) Mengulas penamaan aliran tersebut, al-Ghazālī menegaskan bahawa mereka mendakwa kewujudan makna dan isyarat dalaman dan batin bagi ayat al-Quran dengan menganalogikan isi buah sebagai makna batin yang berbeza dengan kulitnya yang merupakan makna zahir.[[22]](#footnote-22) Berbeza dengan tafsiran ishārī yang dipelopori ahli sufi, makna-makna batin yang difahami golongan al-Bāṭiniyyah ini bercanggahan dengan pensyariatan Islam sehingga mencapai tahap membatalkan makna zahir yang terkandung al-Quran serta taklif terhadap hamba.[[23]](#footnote-23) Demikian itu, dapat dirumuskan ketiga-tiga aliran ini mempunyai piawaian kebenaran yang jelas bercanggah dengan piawaian menurut Ahl al-Sunnah iaitu:

1. Wahyu kesemuanya perlu difahami secara literal meskipun bercanggah dengan ayat yang lain ataupun rasional akal tanpa membezakan antara ayat yang *muḥkam* dan *mutashābih*. Ini adalah piawaian al-Ḥashawiyyah ketika berinteraksi dengan wahyu.
2. Akal perlu diberikan autoriti tertinggi ketika memahami wahyu. Sesuatu yang bercanggah dengan kefahaman akal perlu ditolak secara mutlak. Wahyu hanya sebagai sokongan. Ini adalah piawaian al-Mu‘tazilah.
3. Wahyu mempunyai makna batin yang bercanggah dengan makna zahir yang diperoleh daripadanya. Makna batin tersebut merupakan yang benar manakala makna zahir merupakan makna yang salah. Ini adalah piawaian al-Bāṭiniyyah.

Umumnya, pelbagai kelompok ajaran sesat sama ada pada zaman silam ataupun zaman kini pasti mempunyai salah satu daripada tiga pendekatan tersebut ketika mendakyahkan ajaran mereka. Disebabkan itu, kajian ini akan menumpukan mengenai piawaian akidah menurut al-Sanūsī yang dapat dijadikan sebagai panduan dalam mendepani mana-mana ajaran sesat yang berpegang dengan tiga pendekatan yang menyeleweng tersebut.

**KETOKOHAN AL-SANŪSĪ DALAM ILMU KALAM**

Sebelum membincangkan mengenai pemikiran al-Sanūsī, penulis akan membincangkan terlebih dahulu secara ringkas mengenai biodata beliau serta ketokohannya dalam ilmu kalam. Beliau bernama Abū ‘Abdillāh Muḥammad bin Yūsuf bin ‘Umar al-Sanūsī yang berasal daripada Tilimsan, Maghribi.[[24]](#footnote-24) Beliau merupakan ilmuwan akidah yang mencapai tahap sarjana dalam bidang ini seawal usia belasan tahun. Muḥammad bin ‘Umar al-Mallālī mengatakan bahawa beliau merupakan ilmuwan yang amat tinggi keilmuwannya dan menguasai pelbagai cabang ilmu terutamanya daripada aspek akidah dan tasawuf[[25]](#footnote-25). Beliau wafat pada umur 63 tahun bersamaan tahun 895 hijrah.[[26]](#footnote-26)

Ketokohan beliau dalam ilmu kalam merupakan perkara yang hampir mencapai taraf *ḍarūrī* dalam kalangan pengkaji ilmu ini. Hal ini kerana pendekatan beliau dalam melakukan *tajdīd* ataupun revivalisme terhadap metode penulisan akidah al-Ash‘ariyyah diterima oleh keseluruhan ilmuwan kalam setelah era beliau. Era ini digelar era ‘pasca-al-Sanūsī’ kerana metodologi penulisan ilmu kalam setelah era al-Sanūsī berubah dari pola dan metodologi penulisan Fakhr al-Dīn Muḥammad bin ‘Umar al-Rāzī seperti *Sharh al-Maqāṣid* oleh Sa‘ad al-Dīn Mas‘ūd bin ‘Umar al-Taftāzānī (w. 792 H) ke metodologi penulisan al-Sanūsī[[27]](#footnote-27). Antara tokoh ilmu kalam yang berkhidmat pada karya al-Sanūsī tersebut ialah Muḥammad bin Aḥmad bin ‘Arafah al-Dusūqī (w.1230 H) menerusi penulisan *ḥāshiah* terhadapnya.

**SIRI PENULISAN AL-SANŪSIYYĀT**

Beliau meninggalkan kepada khazanah keilmuwan Islam sebuah siri penulisan akidah yang menjadi rujukan utama umat Islam setelahnya. Siri tersebut dikenali sebagai *al-Sanūsiyyāt.* Ia merangkumi lima karya terpenting al-Sanūsī iaitu *al-Muqaddimāt*, *Ṣughrā al-Ṣughrā, Umm al-Barāhīn, al-‘Aqīdah al-Wusṭā* dan *al-‘Aqīdah al-Kubrā.* Setiap karya tersebut mempunyai syarahnya secara berperingkat mengikut tahap dan ketinggian aras perbincangan. Sebahagian ilmuwan tempatan semisal Zainul Abidin Abdul Halim telah merumuskan suatu silibus pengajian akidah berdasarkan karya beliau yang dapat dijadikan panduan pembelajaran dan pengajaran daripada peringkat pra-sekolah hingga ke tahap sarjana.[[28]](#footnote-28) Ini sekali gus menunjukkan kebijaksanaan al-Sanūsī dalam penulisan sehinggakan ia dapat dimanfaatkan secara umum merentasi lapisan tahap intelek masyarakat.

Karya yang terkandung dalam siri *al-Sanūsiyyāt* tersebut mendapat perhatian ilmuwan setelahnya terutamanya daripada penulisan syarah dan catatan terhadap syarah (*ḥāshiyah*) dan juga dijadikan sebagai kurikulum pembelajaran di seantero dunia.[[29]](#footnote-29) Siri tersebut dapat disusun mengikut tertib berikut[[30]](#footnote-30):

1. *Al-Muqaddimāt* dan syarahnya: Ia ditulis bagi menjelaskan istilah dan kaedah umum penting yang digunakan al-Sanūsī dalam karya akidah beliau yang lain. Karya ini dianggap sebagai karya yang amat istimewa kerana ia mengandungi beberapa perbahasan yang tidak terkandung dalam karya akidah yang lain semisal perbahasan punca kekufuran dan bid‘ah. Di samping itu, perbahasan mengenai hukum akal amat ditekankan kerana ia merupakan titik kembali bagi setiap perbahasan akidah.
2. *Al-‘Aqīdah Ṣughrā al-Ṣughrā* dan syarahnya: Ia merupakan ringkasan bagi *Umm al-Barāhīn* yang mana ia mengandungi intipati utama perbahasan ketuhanan dan kenabian dengan ditambah baik dengan sentuhan mantik dan logik asas agar yang mempelajari kitab tersebut mempunyai pendedahan awal mengenai kaedah pendalilan dalam akidah.
3. *al-‘Aqīdah al-Ṣughrā/Umm al-Barāhīn* dan syarahnya: Ia merupakan ringkasan bagi *al-‘Aqīdah al-Wusṭā* namun ditambah baik daripada aspek penyusunan bab dan perbincangan. Dalam karya ini, al-Sanūsī menyusun perbahasan ketuhanan berdasarkan susunan yang dikenali sebagai 'Sifat 20' yang mana ia dimulakan dengan sifat wujud dan diakhiri dengan sifat keadaan-Nya Maha Berkata. Karya ini mendapat perhatian pelbagai ilmuwan setelahnya sehinggakan ilmuwan silam Tanah Melayu semisal al-Shaykh Muḥammad bin Zayd al-Dīn mensyarahkan kitab tersebut. Syarah yang terkenal tersebut berjudul *Sirāj al-Hudā* ditulis dalam bahasa Melayu. Fokus karya ini ialah memahami intipati utama akidah yang terkandung dalam dua kalimah syahadah.
4. *Al-‘Aqīdah al-Wusṭā* dan syarahnya: Ia merupakan ringkasan bagi *al-‘Aqīdah al-Kubrā* namun ditambah baik melalui aspek gaya bahasa. al-Sanūsī merendahkan gaya bahasa penulisan kitab ini bagi meraikan tahap perbincangan yang beliau sasarkan. Meskipun kitab ini lebih mudah daripada *al-Kubrā,* ia tetap lebih sukar berbanding *Umm al-Barāhīn*. Fokus perbincangan karya ini adalah penumpuan terhadap membantah kesesatan aliran Islam yang menyeleweng.
5. *Al-‘Aqīdah al-Kubrā* dan syarahnya: Kitab ini merupakan karya terawal al-Sanūsī dalam disiplin ilmu akidah. Meskipun begitu, syarahan yang beliau tulis bagi kitab tersebut dianggap sebagai kitab tertinggi dalam siri *al-Sanūsiyyāt* di mana beliau menggunakan istilah, kaedah penghujahan dan membentangkan perbahasan yang biasanya dibincangkan dalam karya kalam di peringkat tinggi semisal *Ṭawāli‘ al-Anwār* dan *Ma‘ālim Uṣūl al-Dīn*. Tumpuan karya ini adalah bantahan terhadap keyakinan sesat daripada luar Islam semisal ahli falsafah Peripatetik dan lain-lain.

**PIAWAIAN KEBENARAN DALAM ISU AKIDAH MENURUT AL-SANŪSĪ**

Sub-topik ini merupakan klimaks perbincangan yang cuba ditonjolkan kajian ini. Melalui karya al-Sanūsī, piawaian kebenaran dapat dirumuskan seperti berikut:

**1. Pengetahuan Perlu Berstatus *Ma‘rifah***

Pengetahuan itu mempunyai pelbagai bentuk dan taraf. Menurut al-Sanūsī, pengetahuan yang diiktiraf dalam perbincangan akidah ialah pengetahuan yang mempunyai tiga elemen berikut:

1. Kepastian (*al-jazm*): Pengetahuan terhadap sesuatu perkara perlu mencapai tahap yakin dan pasti iaitu sehingga tidak ada sebarang keraguan terutamanya berkisarkan ketuhanan, kenabian dan juga perkara ghaib yang dikhabarkan wahyu. Umat Islam tidak dibenarkan untuk meragui perkara yang dibawakan oleh Islam khususnya berkaitan prinsip-prinsip asasi yang terkandung dalam Islam. Sekali gus, pengetahuan yang bertaraf *ẓann* (sangkaan berat)*, shakk* (ragu)dan *wahm* (bingung) tidak diiktiraf sebagai pengetahuan dalam akidah.
2. Ketepatan realiti (*al-muṭābaqah li al-wāqi‘*): Pengetahuan yang diiktiraf ialah kepercayaan yang menepati kebenaran dan realiti sesuatu perkara. Melalui elemen ini, seseorang itu tidak boleh mempercayai sesuatu perkara secara melulu tanpa meneliti terlebih dahulu kebenaran perkara tersebut. Pengetahuan yang berstatus *jahl murakkab* (keyakinan yang bercanggah dengan realiti) tidak diterima dalam akidah.
3. Berasaskan Bukti (*‘an dalīl*): Pengetahuan yang kukuh ialah apabila ia berasaskan dalil ataupun bukti. Elemen inilah yang mengangkat kedudukan Islam sebagai agama yang amat menegaskan fakta dan bukti ketika berhujah. Ini dapat dilihat dengan jelas melalui penggunaan kalimah *al-burhān* dan *al-ḥujjah* yang terkandung dalam al-Quran sebagai cabaran buat orang kafir yang ingin membantah kebenaran Islam. Elemen ini turut membuktikan Islam merupakan agama yang faktual dan ilmiah. Seandainya sesuatu keyakinan tidak didasari bukti, ia dianggap sebagai taklid (ikutan buta). Keyakinan sebegini amat berbahaya untuk umat Islam kerana ia terbuka kepada sebarang perubahan akibat keraguan yang dilontarkan[[31]](#footnote-31). Demikian itu, kesesatan yang berpunca daripada taksub secara membuta tuli terhadap individu tertentu dapat dielakkan seandainya seseorang itu mempunyai bukti yang kukuh terhadap akidah yang dia percayai.

Apabila sesuatu pengetahuan mempunyai tiga elemen ini, pengetahuan tersebut berstatus *ma‘rifah* yang mana menurut al-Sanūsī merupakan pengetahuan yang dituntut dalam firman Allah SWT:

فَٱعۡلَمۡ أَنَّهُۥ لَآ إِلَٰهَ إِلَّا ٱللَّهُ

*Maksudnya:* ***Ketahuilah*** *bahawa tiada Tuhan yang sebenar melainkan Allah SWT jua.*

(Surah Muḥammad 47:19)

قُلۡ هَٰذِهِۦ سَبِيلِيٓ أَدۡعُوٓاْ إِلَى ٱللَّهِۚ عَلَىٰ بَصِيرَةٍ أَنَا۠ وَمَنِ ٱتَّبَعَنِيۖ وَسُبۡحَٰنَ ٱللَّهِ وَمَآ أَنَا۠ مِنَ ٱلۡمُشۡرِكِينَ

*Maksudnya: Katakanlah (wahai Muhammad): "Inilah jalanku, aku dan orang-orang yang menurutku, menyeru manusia umumnya kepada agama Allah* ***dengan berdasarkan keterangan dan bukti yang jelas nyata****. Dan aku menegaskan: Maha Suci Allah (dari segala iktiqad dan perbuatan syirik); dan bukanlah aku dari golongan yang mempersekutukan Allah dengan sesuatu yang lain.*

(Surah Yūsuf 12:108)

Mentafsirkan ayat tersebut, al-Sanūsī menjelaskan bahawa suruhan 'ketahuilah' pada ayat tersebut perlu berstatus *ma‘rifah* kerana pada ayat 108 daripada surah Yūsuf tersebut, Allah SWT menyuruh Baginda SAW menyeru umat manusia mengikuti jalan Baginda dengan kefahaman yang berdasarkan keterangan. Demikian itu, kewajipan mengenal Allah SWT perlu mencapai tahap *ma‘rifah* agar suruhan mengikuti Baginda SAW dapat dilaksanakan seperti yang dituntut.[[32]](#footnote-32)

**2. Menilai Sesuatu Isu Dengan Neraca Wahyu dan Logik Akal**

Dalam karya al-Sanūsī, beliau sering menegaskan dengan serius keseimbangan antara wahyu dan akal kerana keduanya merupakan neraca dalam menilai kebenaran ataupun kebatilan sesuatu ucapan. Keseriusan tersebut dapat dilihat dalam *al-Muqaddimāt* apabila beliau menegaskan kegagalan memahami hukum akal dan memahami akidah semata-mata dengan zahir wahyu secara literal merupakan penyebab kekufuran dan bid‘ah dalam kalangan umat Islam[[33]](#footnote-33). Menurut al-Sanūsī, kesilapan tersebut merupakan punca tergelincirnya golongan *al-Mujassimah* ke dalam gaung kekufuran.[[34]](#footnote-34)

Di samping itu, kesesatan golongan al-Bāṭiniyyah juga dapat dikenalpasti seandainya seseorang itu memahami hukum akal dengan sebaiknya. Hal ini kerana menurut al-Ghazālī golongan al-Bāṭiniyyah mematikan peranan akal dalam mengecap kebenaran.[[35]](#footnote-35) Demikian itu, doktrin yang dibawa mereka pasti bercanggah dengan logik akal dan wahyu sekali gus dengan memahami konsep hukum akal serta penghujahannya, seseorang itu dapat menolak doktrin palsu golongan tersebut. Oleh yang demikian, al-Sanūsī menjadikan perbahasan mengenai hukum akal berada di awal karya akidah beliau sebagai persediaan umat Islam dalam menghadapi apa jua isu akidah.

Meskipun begitu, penggunaan logik perlu dijadikan sebagai alat yang berkhidmat untuk memahami wahyu dan bukan sebaliknya seperti yang dilakukan golongan al-Mu‘tazilah. Al-Sanūsī menegaskan bahawa golongan al-Mu‘tazilah terpaksa melakukan takwilan yang bercanggah dengan kaedah bahasa Arab demi menjadikan wahyu menepati keyakinan mereka.[[36]](#footnote-36) Kejahilan ini berlaku disebabkan kegagalan mereka memahami kedudukan akal yang selayaknya dan juga kegagalan mereka menguasai bahasa Arab. Al-Sanūsī menyenaraikan beberapa lagi kesilapan akidah mereka yang berpunca daripada kejahilan mengenai bahasa Arab.[[37]](#footnote-37)

**3. Penekanan Terhadap Dalil Dalam Berakidah**

Seperti yang disebutkan dalam konsep *ma‘rifah*, pengetahuan yang diterima dalam akidah perlulah bersandarkan dalil ataupun bukti. Al-Sanūsī antara ilmuwan akidah yang amat bertegas dalam soal pendalilan dalam akidah. Penekanan beliau terhadap konsep pendalilan ini dapat dijustifikasikan dengan melihat kepada keraguan dan ancaman akidah yang pada setiap zaman mengancam keyakinan umat Islam. Seandainya umat Islam hanya bersikap dogmatik dan bertaklid buta, ia membuka pintu yang amat luas kepada musuh Islam untuk menabur benih kesesatan dan keraguan. Benih tersebut dapat berkembang subur akibat ketiadaan dalil yang kukuh dalam membantah keraguan tersebut. Ekoran itu, al-Sanūsī menegaskan akidah yang berasaskan dalil dapat mengelakkan seseorang itu daripada menjadi seorang munafik yang mana apabila dia mendengar seseorang mengatakan bahawa tiada Tuhan yang benar melainkan Allah SWT, dia hanya mendengar tanpa memahami apa yang dimaksudkan ucapan tersebut dan memerhatikan alam ini sehingga membuatkannya yakin itulah kebenaran.[[38]](#footnote-38)

Mengulas lanjut peri bahayanya bertaklid dalam akidah, al-Sanūsī menegaskan bahawa syaitan kadangkala membisikkan kepada minda mereka supaya tidak berfikir walaupun sejenak mengenai keyakinan mereka sehinggalah apabila mereka sudah nazak, syaitan melemparkan keraguan akidah terhadap mereka lalu mereka terjerat dengannya akibat tidak mampu berfikir lagi ketika itu. Justeru itu, mereka mati dalam keadaan meragui agamanya sendiri.[[39]](#footnote-39)

Oleh yang demikian, al-Sanūsī menegaskan seseorang itu perlu berfikir berserta dalil yang menghasilkan natijah sama ada bertaraf yakin[[40]](#footnote-40) pada perkara yang diwajibkan untuk diyakini mahupun *ẓann* pada perkara yang diterima pengetahuan yang bertaraf ẓann.[[41]](#footnote-41) Ia dapat dirumuskan seperti berikut:

Rajah 1: Peta Minda Mengenai Pembahagian Dalil.

**Perkara Yang Perlu Diketahui**



Perkara Yang Perlu Diyakini (Seperti Perkara Asas Akidah).

Perkara Yang Menerima *Ẓann* (Seperti Hukum Fiqh)

Diterima Dalil Yang Bertaraf *Ẓann*.

Perlu Kepada Dalil Yang Bertaraf Yakin.

Sumber: Olahan Pengkaji, 2024.

**KESIMPULAN**

Sebagai penutup, kajian ini merumuskan bahawa karya *al-Sanūsiyyāt* wajar dijadikan sebagai silibus bagi umat Islam terutamanya di Malaysia melihat kepada betapa komprehensifnya karya tersebut dalam mencerakinkan isu-isu akidah terutamanya daripada aspek penilaian kebenaran. Karya al-Sanūsī tidak mengajar kita hanya berpada dengan menerima sahaja apa jua yang dibaca mahupun didengari, sebaliknya kita perlu menggerakkan akal kita bagi merealisasikan tujuannya yang sebenar iaitu mengenal Allah SWT dengan metode yang sahih lagi murni daripada kekotoran akidah.

 Kajian ini turut membuktikan bahawa piawaian menilai kebenaran yang dirumuskan melalui penulisan al-Sanūsī amat layak untuk dijadikan sebagai garis panduan buat umat Islam secara umumnya. Hal ini dapat dijustifikasikan dengan keberkesanan piawaian tersebut dalam menolak doktrin sesat yang dipromosikan aliran sesat masa kini semisal Liberalisme, ajaran batin dan seumpamanya. Kajian ini turut mencadangkan agar pihak berkuasa dalam kalangan jabatan agama di setiap negeri yang menerima al-Ashā‘irah sebagai mazhab akidah mereka untuk mempromosikan piawaian kebenaran menurut al-Sanūsī ini sebagai garis panduan umat Islam di negeri mereka. Ia sekali gus menjadikan umat Islam pada setiap negeri mempunyai *'Standard Operating Procedure'* (SOP) ketika menghadapi sebarang isu akidah.

**RUJUKAN**

Abdul Rahman Haji Abdullah. *Wacana Falsafah Barat: Tinjauan dan Kritikan*. Kuala Lumpur: Institut Terjemahan dan Buku Malaysia, 2016.

Al-Amīr al-Kabīr, Muḥammad bin Muḥammad. *Ḥāshiah al-Amīr ‘alā Ithāf al-Murīd bi Jawharah al-Tawḥīd*. Suntingan Anas al-Sharfāwī. Damsyik: Dār al-Taqwā, 2023.

Bertrand Russell. *A History of Western Philospohy*. Terjemahan Muḥammad Fatḥī al-Shanṭī. Kaherah: al-Hay’ah al-Miṣriyyah al-‘Āmmah li al-Kitāb, 1970.

Frederick Copleston. A History of Philosophy. England: Search Press Ltd, 1946.

Al-Ghazālī, Muḥammad bin Muḥammad. *Al-Iqtiṣād fī al-I‘tiqād*. Suntingan Anas al-Sharfāwī. Beirut: Dār al-Minhāj, 2019.

Al-Ghazālī, Muḥammad bin Muḥammad. *Faḍā’iḥ al-Bāṭiniyyah.* Suntingan ‘Abd al-Raḥman al-Badwī. Kuwait: Mu’assasah Dār al-Kutub al-Tsaqāfiyyah, t.t.

Al-Ḥāmidī, Ismā‘īl bin Mūsā. *Ḥawāsh ‘alā Sharḥ al-Kubrā li al-Sanūsī*. Kaherah: Maṭba‘ah Muṣṭafā al-Bābī al-Ḥalabī, 1936.

AL-Laqānī, Ibrāhīm bin Ibrāhīm. *Hidāyah al-Murīd li Jawharah al-Tawḥīd*. Suntingan Marwān Ḥusayn al-Bijāwī. Kaherah: Dār al-Baṣā’ir, 2009.

Muḥammad Abū Zahrah. *Tārikh al-Madhāhib al-Islāmiyyah fi al-Siyāsah wa al-‘Aqā’id wa Tārikh al-Madhāhib al-Fiqhiyyah*. Kaherah: Dār al-Fikr al-‘Arabī, t.t.

Riswanto, Arif Munandar, Wan Suhaimi Wan Abdullah. “On the Authorship of Fakhr Al-Dīn Al-Rāzī’s Al-Khalq Wa Al-Baʿth”. *Afkar: Jurnal Akidah &Amp; Pemikiran Islam* 23, no.2 (2021): 171-224.

Rush Rhees, *In Dialogue with The Greeks*. Ed. D.Z Philips. Hampshire: Ashgate Publishing Limited, 1934.

Al-Sanūsī, Muḥammad bin Yūsuf. ‘*Umdah Ahl al-Tawfīq wa al-Tasdīd fī Sharḥ ‘Aqīdah Ahl al-Tawḥīd al-Musammāt bi Sharḥ al-‘Aqīdah al-Kubrā*. Suntingan Anas al-Sharfāwī. Damsyik: Dār al-Taqwā, 2019.

Al-Sanūsī, Muḥammad bin Yūsuf. *Al-‘Aqīdah al-Ṣughrā*. Suntingan Anas al-Sharfāwī. Damsyik: Dār al-Taqwā, 2019.

Al-Sanūsī, Muḥammad bin Yūsuf. *Sharḥ al-‘Aqīdah al-Wusṭā*. Suntingan Anas al-Sharfāwī. Damsyik: Dār al-Taqwā, 2019.

Al-Sanūsī, Muḥammad bin Yūsuf. *Sharḥ al-Muqaddimāt*. Suntingan Anas al-Sharfāwī. Damsyik: Dār al-Taqwā, 2019.

Al-Sanūsī, Muḥammad bin Yūsuf. *Sharḥ Ṣughrā al-Ṣughrā*. Suntingan Anas al-Sharfāwī. Damsyik: Dār al-Taqwā, 2019.

Al-Shāfi‘ī, Ḥasan bin Maḥmūd. *Al-Madkhāl Ilā Dirāsah ‘Ilm al-Kalām*. Kaherah: Maktabah Wahbah, 2013.

Al-Shāfi‘ī, Ḥasan bin Maḥmūd. *Al-Madkhal ilā al-Falsafah al-‘Āmmah*. Kaherah: Dār al-Baṣā’ir, 2012.

Al-Shahrastānī, Muḥammad bin ‘Abd al-Karīm, *al-Milal wa al-Niḥal*. Suntingan Aḥmad Fahmī Muḥammad. Beirut: Dār al-Kutub al-‘Ilmiyyah, 1992.

Syed Abdul Rahman, Syed Mohammad Hilmi, and Mohammad Abdelhamid Salem Qatawneh. “الجدل في القرآن الكريم والمناهج الفلسفية: السفسطائية والديالكتيك أنموذجا: Debate in the Qur’an and the Philosophical Approaches: Sophism and Dialecticism As Examples”. *Jurnal Usuluddin* 48, no.1 (2020): 167-92.

Wahab, Muhammad Rashidi, and Mohd Fauzi Hamat. "Kedudukan Ilmu Mantik Dalam Pemikiran Islam: The Position of Logic in Islamic Thought." *Afkar: Jurnal Akidah & Pemikiran Islam* 22, no. 2 (2020): 1-42.

Zainul Abidin Abdul Halim. *Aqidah, Akal, Ilmu dan Adab: Asas Pendidikan al-Sanūsī*. Kuala Lumpur: Nizamiyyah Institute, 2021.

Zainul Abidin bin Abdul Halim*. Sifat 20 Al-Sanusi: Sejarah Ringkas, Perkembangan dan Penghayatannya*. Kedah: Pusat Tarbiyah dan Pengajian Islam Darul Hikmah, 2020.

Zin, Engku Ku Hassan Engku Wok, and Mohd Fauzi Hamat. "Pengaruh Umm Al-Barahin Karangan Al-Sanusi dalam Penulisan Karya Akidah di Alam Melayu." *Jurnal Usuluddin* 30 (2009): 1-31.

1. Zainal Abidin, Azmil, “Asas Keintelektualan Tradisi Kalam Ashairah Suatu Analisis Metodologikal”, *Jurnal Usuluddin* 35 (2012):1-24. [↑](#footnote-ref-1)
2. Al-Tinbuktī, Aḥmad Bābā. *Nayl al-Ibtihāj bi Taḍrīz al-Dībāj* (Libya: 2000.) 564-565. [↑](#footnote-ref-2)
3. Menurut Ḥasan Maḥmūd al-Shāfi‘ī, perbincangan mengenai epistemologi dalam falsafah Islam akan berlegar pada empat perkara: Sumber ilmu serta bagaimana ini memperoleh pengetahuan (*maṣādir al-ma‘rifah*), hakikat ilmu serta tabiatnya (*māhiyah al-ma‘rifah wa ṭabī‘atuhā*), definisi ilmu serta nilainya (*ḥudūd al-ma‘rifah wa qīmatuhā*) dan keharusan memperoleh ilmu dan pengetahuan (*imkān al-ma‘rifah*). Lihat: al-Shāfi‘ī, Ḥasan Maḥmūd. *al-Madkhal ilā al-Falsafah al-‘Āmmah* (Kaherah: Dār al-Baṣā’ir, 2012.) 94-95. [↑](#footnote-ref-3)
4. Frederick Copleston. *A History of Philosophy*, (England: Search Press Ltd, 1946.) 1: 81-82. [↑](#footnote-ref-4)
5. Abdul Rahman Haji Abdullah. Wacana Falsafah Barat: Tinjauan dan Kritikan, (Kuala Lumpur: Institut Terjemahan dan Buku Malaysia, 2016,) 3-6. [↑](#footnote-ref-5)
6. Falsafah skeptisisme merujuk kepada fahaman yang bersikap sangsi dan ragu-ragu terhadap sesuatu. Antara tokoh falsafah ini pada zaman moden ialah Rene Descartes (m. 1650 M.) dan juga David Hume (m. 1776 M.). Lihat: Bertrand Russell. *A History of Western Philospohy,* terjemahan Muḥammad Fatḥī al-Shanṭī. (Kaherah: al-Hay’ah al-Miṣriyyah al-‘Āmmah li al-Kitāb, 1970.) 3: 104-107, 251-257. [↑](#footnote-ref-6)
7. : Bertrand Russell. *A History of Western Philospohy,* terjemahan Muḥammad Fatḥī al-Shanṭī. 3: 104-107, 251-257.. [↑](#footnote-ref-7)
8. Relativisme merujuk kepada pemikiran yang mencanangkan konsep kenisbian kebenaran. Kebenaran itu diukur berdasarkan kepercayaan tersendiri. Lihat Abdul Rahman Haji Abdullah.*Wacana Falsafah Barat*. 46. [↑](#footnote-ref-8)
9. Bertrand Russell. *A History of Western Philospohy*. 1: 139. [↑](#footnote-ref-9)
10. Syed Abdul Rahman, Syed Mohammad Hilmi, and Mohammad Abdelhamid Salem Qatawneh, “الجدل في القرآن الكريم والمناهج الفلسفية: السفسطائية والديالكتيك أنموذجا: Debate in the Qur’an and the Philosophical Approaches: Sophism and Dialecticism As Examples”, *Jurnal Usuluddin* 48, no.1 (2022): 167-92. <https://doi.org/10.22452/usuluddin.vol48no1.8>. [↑](#footnote-ref-10)
11. Rush Rhees. *In Dialogue With The Greeks*, suntingan D.Z. Philips (Hampshire: Ashgate Publishing Limited, 1934.) 2: 142-143. [↑](#footnote-ref-11)
12. Rush Rhees. *In Dialogue With The Greeks*, suntingan D.Z. Philips (Hampshire: Ashgate Publishing Limited, 1934.) 2: 142-143. [↑](#footnote-ref-12)
13. Wahab, Muhammad Rashidi, Mohd Fauzi Hamat, "Kedudukan Ilmu Mantik Dalam Pemikiran Islam: The Position of Logic in Islamic Thought", *Afkar: Jurnal Akidah & Pemikiran Islam* 22, no. 2 (2020): 1-42. [↑](#footnote-ref-13)
14. Terdapat pelbagai faktor yang menyebabkan perselisihan umat Islam dalam isu akidah. Antara yang ditegaskan oleh Muḥammad Abū Zahrah ialah asimilasi antara umat Islam dan individu yang berasal daripada agama kuno yang memeluk agama Islam. Ia sedikit sebanyak memberikan kesan terhadap wacana akidah disebabkan perbezaan sudut pandang terhadap akidah yang dimiliki sebelum mereka memasuki Islam. Demikian itu, tidak aneh bagaimana golongan mujassimah dapat bersarang dalam kalangan umat Islam ketika itu disebabkan sebahagiannya pernah menganut ajaran yang mengandungi unsur antropomorfisme iaitu penyamaan Tuhan dengan makhluk semisal agama Yahudi. Lihat: Muḥammad Abū Zahrah. *Tārikh al-Madhāhib al-Islāmiyyah fi al-Siyāsah wa al-‘Aqā’id wa Tārikh al-Madhāhib al-Fiqhiyyah* (Kaherah: Dār al-Fikr al-‘Arabī, t.t.) 13. [↑](#footnote-ref-14)
15. Al-Amīr al-Kabīr, Muḥammad bin Muḥammad. *Ḥāshiah al-Amīr ‘alā Ithāf al-Murīd bi Jawharah al-Tawḥīd*, suntingan Anas al-Sharfāwī (Damsyik: Dār al-Taqwā, 2023.) 2: 608. [↑](#footnote-ref-15)
16. Al-Laqānī, Ibrāhīm bin Ibrāhīm. *Hidāyah al-Murīd li Jawharah al-Tawḥīd*, suntingan Marwān Ḥusayn al-Bijāwī (Kaherah: Dār al-Baṣā’ir, 2009.) 2: 1372-1373. [↑](#footnote-ref-16)
17. Al-Shahrastānī, Muḥammad bin ‘Abd al-Karīm. *al-Milal wa al-Niḥal* (t.tp.: Mu’assasah al-Ḥalabī, t.t.) 1: 92-93. [↑](#footnote-ref-17)
18. Al-Ghazālī, Muḥammad bin Muḥammad. *al-Iqtiṣād fī al-I‘tiqād*, suntingan Anas al-Sharfāwī (Beirut: Dār al-Minhāj, 2019.) 95. [↑](#footnote-ref-18)
19. Al-Shahrastānī. *al-Milal*. 1: 43. [↑](#footnote-ref-19)
20. Al-Ghazālī. *al-Iqtiṣād*. 95-97. [↑](#footnote-ref-20)
21. Muḥammad Abū Zahrah. *Tārikh al-Madhāhib al-Islāmiyyah*. 30, 51-53. [↑](#footnote-ref-21)
22. Al-Ghazālī, Muḥammad bin Muḥammad. *Faḍā’iḥ al-Bāṭiniyyah,* suntingan ‘Abd al-Raḥman al-Badwī (Kuwait: Mu’assasah Dār al-Kutub al-Tsaqāfiyyah, t.t.), 11. [↑](#footnote-ref-22)
23. Al-Ghazālī. *Faḍā’iḥ al-Bāṭiniyyah.* 12. [↑](#footnote-ref-23)
24. Al-Tinbuktī. *Nayl al-Ibtihāj*. 563. [↑](#footnote-ref-24)
25. Al-Tinbuktī. *Nayl al-Ibtihāj*. 564. [↑](#footnote-ref-25)
26. Al-Tinbuktī. *Nayl al-Ibtihāj*. 570. [↑](#footnote-ref-26)
27. Perbezaan yang ketara antara dua metodologi penulisan ini adalah pada penyusunan bab. Metode al-Rāzī dimulakan dengan perbahasan logik dan mantik, diikuti dengan perbahasan ontologi yang digelar sebagai *al-umūr al-‘āmmah*, kosmologi yang digelar sebagai *al-ṭabī‘iyyāt*/falsafah semula jadi lalu diikuti dengan tiga perbahasan induk akidah yakni ketuhanan/*ilahiyyāt*, kenabian/*nubuwwāt* dan juga perkara ghaib/*sam‘iyyāt*. Metode penulisan al-Sanūsī pula dimulakan dengan hukum akal dan juga epistemologi ilmu yang turut digelar sebagai perbahasan *naẓariyyah al-ma‘rifah* dan hukum berfikir lalu terus dimasuki perbahasan ketuhanan dan juga kenabian. Ilmuwan pasca-al-Sanusi menjadikan metode penulisan al-Sanūsī sebagai metode utama lalu ditambah baik dengan penambahan bab perkara ghaib. Inilah metode penulisan Burhān al-Dīn Ibrāhīm bin Ibrāhīm al-Laqqānī menerusi *Manẓūmah Jawharah al-Tawḥīd* dan juga Abū al-Barakāt Aḥmad bin Muḥammad al-Dardīr menerusi *al-Kharīdah al-Bahiyyah fī ‘Ilm al-Tawḥīd*. Perbezaan antara dua metode ini berlaku disebabkan perbezaan fokus dan tumpuan penulisan pada zaman tersebut. Pada era al-Rāzī, tumpuan mereka adalah untuk mematahkan keraguan ahli falsafah serta aliran yang terkesan dengan keraguan mereka seperti al-Mu‘tazilah. Oleh itu, metode penulisan pada zaman itu dimulakan dengan perbahasan logik dan falsafah sebagai tindakbalas terhadap keraguan ahli falsafah zaman tersebut. Adapun pada era al-Sanūsī, tumpuannya beralih pada pengukuhan akidah Ahl al-Sunnah itu sendiri kerana penumpuan terhadap perbahasan akidah yang melibatkan falsafah tanpa penguasaan akidah yang utuh akan menggugat akidah serta menyebabkan kefahaman akidah yang sahih semakin terkikis. Oleh itu, sebenarnya dapat dilihat bahawa kedua-dua metode ini saling melengkapi antara satu sama lain. Metode al-Sanūsī dijadikan metode pembelajaran dan pengajian untuk permulaan lalu diikuti dengan metode al-Rāzī apabila asas akidah sudah kukuh. Dengan menguasai kedua-dua metode ini akan menjadikan seseorang itu menguasai ilmu kalam secara menyeluruh serta mampu mengaplikasikannya pada era moden terhadap keraguan yang mempunyai naratif yang baharu. Lihat: al-Shāfi‘ī, Ḥasan bin Maḥmūd. *al-Madkhāl Ilā Dirāsah ‘Ilm al-Kalām* (Kaherah: Maktabah Wahbah, 2013) 108-109, Riswanto, Arif Munandar, Wan Suhaimi Wan Abdullah, “On the Authorship of Fakhr Al-Dīn Al-Rāzī’s Al-Khalq Wa Al-Baʿth”, *Afkar: Jurnal Akidah &Amp; Pemikiran Islam* 23, no. 2 (2021): 171-224, Zainul Abidin bin Abdul Halim. *Sifat 20 Al-Sanusi: Sejarah Ringkas, Perkembangan dan Penghayatannya* (Kedah: Pusat Tarbiyah dan Pengajian Islam Darul Hikmah, 2020) 20. [↑](#footnote-ref-27)
28. Rumusan inovatif tersebut dilakukan beliau melalui karyanya yang berjudul 'Aqidah, Akal, Ilmu dan Adab: Asas Pendidikan Imam al-Sanūsī'. Lihat: Zainul Abidin Abdul Halim. *'Aqidah, Akal, Ilmu dan Adab: Asas Pendidikan Imam al-Sanūsī* (Kuala Lumpur: Nizamiyyah Institute, 2021.) 35-42. [↑](#footnote-ref-28)
29. Zin, Engku Ku Hassan Engku Wok, Mohd Fauzi Hamat. "Pengaruh Umm Al-Barahin Karangan Al-Sanusi dalam Penulisan Karya Akidah di Alam Melayu", *Jurnal Usuluddin* 30 (2009): 1-31. [↑](#footnote-ref-29)
30. Tertib tersebut berdasarkan ketinggian aras perbincangan. [↑](#footnote-ref-30)
31. Al-Sanūsī, Muḥammad bin Yūsuf. *Sharḥ Ṣughrā al-Ṣughrā,* suntingan Anas al-Sharfāwī, (Damsyik: Dār al-Taqwā, 2019.) 126-127. [↑](#footnote-ref-31)
32. Al-Sanūsī, Muḥammad bin Yūsuf. *Sharḥ al-‘Aqīdah al-Wusṭā,* suntingan Anas al-Sharfāwī (Damsyik: Dār al-Taqwā, 2019.) 151-155. Al-Sanūsī, Muḥammad bin Yūsuf. *Sharḥ al-‘Aqīdah al-Kubrā,* suntingan Anas al-Sharfāwī (Damsyik: Dār al-Taqwā, 2019.) 145. [↑](#footnote-ref-32)
33. Al-Sanūsī, Muḥammad bin Yūsuf. *Sharḥ al-Muqaddimāt,* suntingan Anas al-Sharfāwī (Damsyik: Dār al-Taqwā, 2019.) 200, 203-207. [↑](#footnote-ref-33)
34. Al-Sanūsī, Muḥammad bin Yūsuf. *Sharḥ al-Muqaddimāt.* 200, 203-207. [↑](#footnote-ref-34)
35. Al-Ghazālī. *Faḍā’iḥ al-Bāṭiniyyah*. 17. [↑](#footnote-ref-35)
36. Al-Sanūsī. *Sharḥ al-‘Aqīdah al-Kubrā.* 483-484. [↑](#footnote-ref-36)
37. Al-Sanūsī. *Sharḥ al-Muqaddimāt.* 211-212. [↑](#footnote-ref-37)
38. Al-Sanūsī. *Sharḥ al-‘Aqīdah al-Wusṭā*. 152. [↑](#footnote-ref-38)
39. Al-Sanūsī. *Sharḥ al-‘Aqīdah al-Wusṭā*.153. [↑](#footnote-ref-39)
40. Al-Sanūsī menjelaskan seandainya sesuatu dalil itu bertaraf yakin, ia disebutkan sebagai *burhān.* Inilah yang dijadikan dalil utama dalam isu akidah menurut beliau. Lihat: Al-Sanūsī. *Sharḥ al-‘Aqīdah al-Wusṭā*. 201-203. [↑](#footnote-ref-40)
41. Al-Sanūsī. *Sharḥ al-‘Aqīdah al-Ṣughrā,* suntingan Anas al-Sharfāwī (Damsyik: Dār al-Taqwā, 2019.) 128. [↑](#footnote-ref-41)